CELEX: 32018D1730
Language: bg
Date: 2018-11-12 00:00:00
Title: Решение (ЕС) 2018/1730 на Съвета от 12 ноември 2018 година относно позицията, която трябва да се заеме от името на Европейския съюз на второто заседание на Конференцията на страните по Конвенцията Минамата относно живака, във връзка с приемането на посочените в член 10, параграфи 2 и 3 от Конвенцията насоки за екологосъобразно временно съхранение на живак, различен от отпадъци, съдържащи живак

16.11.2018   
               
               
                  BG
               
               
                  Официален вестник на Европейския съюз
               
               
                  L 288/7
               
            
         РЕШЕНИЕ (ЕС) 2018/1730 НА СЪВЕТА
         от 12 ноември 2018 година
         относно позицията, която трябва да се заеме от името на Европейския съюз на второто заседание на Конференцията на страните по Конвенцията Минамата относно живака, във връзка с приемането на посочените в член 10, параграфи 2 и 3 от Конвенцията насоки за екологосъобразно временно съхранение на живак, различен от отпадъци, съдържащи живак
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 192, параграф 1 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Конвенцията Минамата относно живака („Конвенцията“) беше сключена от Съюза с Решение (ЕС) 2017/939 на Съвета (1) и влезе в сила на 16 август 2017 г.
                  
               
                     (2)
                  
                  
                     В съответствие с Решение MC-1/1 относно процедурния правилник, прието от Конференцията на страните по Конвенцията на нейното първо заседание, страните трябва да полагат всички усилия за постигане на споразумение с консенсус по всички важни въпроси.
                  
               
                     (3)
                  
                  
                     По време на второто си заседание, насрочено за 19 — 23 ноември 2018 г., Конференцията на страните по Конвенцията трябва да приеме насоки за екологосъобразно временно съхранение на живак, различен от отпадъци, съдържащи живак („насоките“).
                  
               
                     (4)
                  
                  
                     Целесъобразно е да се определи позицията, която трябва да се заеме от името на Съюза на второто заседание на Конференцията на страните по Конвенцията, тъй като насоките ще имат правни последици и трябва да бъдат взети под внимание от страните по Конвенцията при предприемането на мерки по отношение на временно съхранение.
                  
               
                     (5)
                  
                  
                     Съюзът предостави своя принос при преразглеждането на проектонасоките в рамките на междусесийната експертна работа, чието начало беше поставено с Решение MC-1/18, прието от Конференцията на страните по Конвенцията на нейното първо заседание. Съюзът беше на мнение, че не е необходимо предлагането на допълнителни изменения в преразгледаните проектонасоки, изготвени в рамките на междусесийната работа.
                  
               
                     (6)
                  
                  
                     Регламент (ЕС) 2017/852 на Европейския парламент и на Съвета (2), и по-специално член 7, параграф 3 от него, е в съответствие с разпоредбите на член 10, параграф 2 от Конвенцията, допълнени от преразгледаните проектонасоки.
                  
               
                     (7)
                  
                  
                     Поради това преразгледаните проектонасоки следва да бъдат подкрепени,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Европейския съюз на второто заседание на Конференцията на страните по Конвенцията Минамата относно живака („COP 2“), е да се подкрепи приемането на посочените в член 10, параграфи 2 и 3 от Конвенцията насоки за екологосъобразно временно съхранение на живак, различен от отпадъци, съдържащи живак, както са изложени в документите, представени на COP 2 за приемане.
            Представителите на Съюза могат да се съгласяват с внасянето на незначителни промени в документите, посочени в първа алинея, в зависимост от развитието на обстоятелствата в рамките на COP 2 и като се консултират с държавите членки по време на координационните срещи на място, без да е необходимо допълнително решение на Съвета.
         
         
            Член 2
            Настоящото решение влиза в сила в деня на приемането му.
         
         
            Съставено в Брюксел на 12 ноември 2018 година.
            
               
                  За Съвета
               
               
                  Председател
               
               G. BLÜMEL
            
         
         
            (1)  Решение (ЕС) 2017/939 на Съвета от 11 май 2017 г. за сключване от името на Европейския съюз на Конвенцията Минамата относно живака (ОВ L 142, 2.6.2017 г., стр. 4).
         
            (2)  Регламент (ЕС) 2017/852 на Европейския парламент и на Съвета от 17 май 2017 г. относно живака и за отмяна на Регламент (ЕО) № 1102/2008 (ОВ L 137, 24.5.2017 г., стр. 1).